書晁說之考牧圖後
作者：蘇軾
朝代：宋

paragraphs: 我昔在田間，但知羊與牛。
川平牛背穩，如駕百斛舟。
舟行無人岸自移，我卧讀書牛不知。
前有百尾羊，聽我鞭聲如鼓鼙。
我鞭不妄發，視其後者而鞭之。
澤中草木長，草長病牛羊。
尋山跨坑谷，騰趠筋骨强。
烟簑雨笠長林下，老去而今空見畫。
世間馬耳射東風，悔不長作多牛翁。